Ukraina sõjaväelaste positsioone Donbassis tulistati ööpäeva jooksul 46 korda, vaenutegevuse tagajärjel sai üks sõjaväelane surma ja kolm haavata, edastas Kiiev kolmapäeval.
"Vastane avas tule meie positsioonide pihta 46 korral, seejuures kümnel korral Minski lepetega keelatud (raske)relvadest. Lahingutegevuse tulemusel sai üks ühendjõudude sõjaväelane surma ja kolm haavata," teatas ühendjõudude operatsiooni staap Facebookis.
Ukraina luure teatel sai vastase poolel surma kolm ja haavata seitse võitlejat.
1. juulist peaks kehtima järjekordne relvarahu.
Ukraina ja Saksamaa arutasid ÜRO rahujõudude paigutamist Donbassi
Ukraina välisminister Pavlo Klimkin arutas telefonivestluses oma Saksa kolleegi Heiko Maasiga ÜRO rahujõudude paigutamist Donbassi, teatas Saksa välisministeerium kolmapäeval.
Ministeerium teatas Twitteris, et Maas ja Klimkin rääkisid võimalusest ÜRO rahumissiooni saatmiseks.
Maas kinnitas Saksamaa jätkuvat pühendumist Ukraina konflikti lahendamisele ja kestva rahu saavutamisele.
Toimetaja: Laur Viirand
Allikas: BNS